CELEX: 32020R2191
Language: mt
Date: 2020-11-20 00:00:00
Title: Regolament Delegat tal-Kummissjoni (UE) 2020/2191 tal-20 ta’ Novembru 2020 li jemenda r-Regolament Delegat (UE) 2015/2446 fir-rigward tal-limiti ta’ żmien għall-preżentazzjoni ta’ dikjarazzjonijiet fil-qosor tad-dħul u dikjarazzjonijiet ta’ qabel it-tluq f’każ ta’ trasport bil-baħar mir-Renju Unit tal-Gran Brittanja u l-Irlanda ta’ Fuq, iċ-Channel Islands u Isle of Man u lejhom

23.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 434/8
               
            
         REGOLAMENT DELEGAT TAL-KUMMISSJONI (UE) 2020/2191
         tal-20 ta’ Novembru 2020
         li jemenda r-Regolament Delegat (UE) 2015/2446 fir-rigward tal-limiti ta’ żmien għall-preżentazzjoni ta’ dikjarazzjonijiet fil-qosor tad-dħul u dikjarazzjonijiet ta’ qabel it-tluq f’każ ta’ trasport bil-baħar mir-Renju Unit tal-Gran Brittanja u l-Irlanda ta’ Fuq, iċ-Channel Islands u Isle of Man u lejhom
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat il-Ftehim dwar il-Ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (1), u b’mod partikolari l-Artikoli 126 u 127(1) tiegħu,
         Wara li kkunsidrat il-Protokoll dwar l-Irlanda/l-Irlanda ta’ Fuq, anness ma’ dak il-Ftehim, u b’mod partikolari l-Artikoli 5(3) u (4) u 13(1) tiegħu,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta’ Ottubru 2013 li jistabbilixxi l-Kodiċi Doganali tal-Unjoni, (2) u b’mod partikolari l-Artikoli 131(b) u 265(a) tiegħu,
         Billi:
         
                     (1)
                  
                  
                     Fid-29 ta’ Marzu 2017, ir-Renju Unit issottometta n-notifika tal-intenzjoni tiegħu li jitlaq mill-Unjoni, skont l-Artikolu 50 tat-Trattat dwar l-Unjoni Ewropea.
                  
               
                     (2)
                  
                  
                     Fl-1 ta’ Frar 2020, ir-Renju Unit irtira mill-Unjoni Ewropea u mill-Komunità Ewropea tal-Enerġija Atomika. Skont l-Artikoli 126 u 127 tal-Ftehim dwar il-ħruġ tar-Renju Unit tal-Gran Brittanja u l-Irlanda ta’ Fuq mill-Unjoni Ewropea u mill-Komunità Ewropea tal-Enerġija Atomika (il-Ftehim dwar il-Ħruġ), id-dritt tal-Unjoni huwa applikabbli għar-Renju Unit u fih matul perjodu ta’ tranżizzjoni li għandu jintemm fil-31 ta’ Diċembru 2020 (“il-perjodu ta’ tranżizzjoni”).
                  
               
                     (3)
                  
                  
                     F’konformità mal-Artikolu 185 tal-Ftehim dwar il-Ħruġ u mal-Artikolu 5(3) tal-Protokoll dwar l-Irlanda/l-Irlanda ta’ Fuq, il-leġiżlazzjoni doganali kif definita fil-punt (2) tal-Artikolu 5 tar-Regolament (UE) Nru 952/2013 hija applikabbli għar-Renju Unit u fir-Renju Unit fir-rigward tal-Irlanda ta’ Fuq (mhux inklużi l-ibħra territorjali tar-Renju Unit) wara tmiem il-perjodu ta’ tranżizzjoni. Barra minn hekk, skont l-Artikolu 5(4) u l-Anness 2, il-punt 1 ta’ dak il-Protokoll, ir-Regolament (UE) Nru 952/2013 huwa applikabbli għar-Renju Unit u fir-Renju Unit fir-rigward tal-Irlanda ta’ Fuq. Jenħtieġ għalhekk li r-referenzi f’dan ir-Regolament għar-Renju Unit tal-Gran Brittanja u l-Irlanda ta’ Fuq jeskludu l-portijiet li jinsabu fl-Irlanda ta’ Fuq.
                  
               
                     (4)
                  
                  
                     Ma’ tmiem il-perjodu ta’ tranżizzjoni, l-oġġetti li jaslu fit-territorju doganali tal-Unjoni mir-Renju Unit iridu jkunu koperti minn dikjarazzjoni fil-qosor tad-dħul, u l-oġġetti li jitlqu mit-territorju doganali tal-Unjoni għal destinazzjoni fir-Renju Unit, bl-eċċezzjoni tal-Irlanda ta’ Fuq, iridu jkunu koperti minn dikjarazzjoni ta’ qabel it-tluq. Dawk id-dikjarazzjonijiet iridu jiġu ppreżentati fi ħdan perjodu ta’ żmien li jipprevedi biżżejjed żmien għall-amministrazzjonijiet doganali tal-Istati Membri u tar-Renju Unit għar-rigward tal-Irlanda ta’ Fuq biex ikunu jistgħu jwettqu analiżi xierqa tar-riskju għal finijiet ta’ sigurtà u sikurezza qabel il-wasla tal-oġġetti u qabel it-tluq tagħhom, rispettivament, mingħajr ma jinħoloq l-ebda tfixkil serju fil-flussi u l-proċessi loġistiċi tal-operaturi ekonomiċi.
                  
               
                     (5)
                  
                  
                     Skont ir-Regolament Delegat tal-Kummissjoni (UE) 2015/2446 (3), bħalissa hemm stipulati perjodi speċifiċi ta’ żmien għall-preżentazzjoni ta’ dikjarazzjonijiet fil-qosor tad-dħul jew ta’ dikjarazzjonijiet ta’ qabel it-tluq għall-movimenti tal-merkanzija bejn it-territorju doganali tal-Unjoni u kwalunkwe port fil-Baħar tat-Tramuntana. Wara li jgħaddi l-perjodu ta’ tranżizzjoni jenħtieġ li għal dawk il-finijiet japplikaw l-istess perjodi ta’ żmien għall-oġġetti ttrasportati bil-baħar li jaslu jew jitilqu mill-portijiet tar-Renju Unit li ma jinsabux fil-Baħar tat-Tramuntana. Għalhekk, jenħtieġ li l-perjodi ta’ żmien stipulati għall-portijiet tal-Baħar tat-Tramuntana japplikaw għall-portijiet kollha tar-Renju Unit tal-Gran Brittanja u l-Irlanda ta’ Fuq u taċ-Channel Islands u Isle of Man, fejn ikun hemm l-obbligu ta’ dikjarazjoni fil-qosor tad-dħul jew ta’ dikjarazzjoni ta’ qabel it-tluq.
                  
               
                     (6)
                  
                  
                     Jenħtieġ li dan ir-Regolament jidħol fis-seħħ b’urġenza u japplika mill-1 ta’ Jannar 2021 biex jiġi żgurat l-operat bla xkiel ta’ kuljum tal-amministrazzjonijiet doganali u tal-operaturi ekonomiċi wara tmiem il-perjodu ta’ tranżizzjoni,
                  
               ADOTTAT DAN IR-REGOLAMENT:
         
            Artikolu 1
            Ir-Regolament Delegat (UE) 2015/2446 huwa emendat kif ġej:
            
                        (1)
                     
                     
                        fl-Artikolu 105(c), jiżdied il-punt li ġej:
                        
                                    “(vi)
                                 
                                 
                                    il-portijiet tar-Renju Unit tal-Gran Brittanja u l-Irlanda ta’ Fuq, bl-eċċezzjoni tal-portijiet tal-Irlanda ta’ Fuq, u l-portijiet taċ-Channel Islands u Isle of Man;”;
                                 
                              
                  
                        (2)
                     
                     
                        fl-Artikolu 244(1)(a), il-punt (ii) huwa sostitwit b’dan li ġej:
                        
                                    “(ii)
                                 
                                 
                                    għal movimenti tal-merkanzija f’kontejners bejn it-territorju doganali tal-Unjoni u Greenland, il-Gżejjer Faeroe, l-Iżlanda jew portijiet fuq il-Baħar Baltiku, il-Baħar tat-Tramuntana, il-Baħar l-Iswed jew il-Mediterran, il-portijiet kollha tal-Marokk u l-portijiet kollha tar-Renju Unit tal-Gran Brittanja u l-Irlanda ta’ Fuq, bl-eċċezzjoni tal-portijiet fl-Irlanda ta’ Fuq, u l-portijiet taċ-Channel Islands u Isle of Man, sa mhux aktar tard minn sagħtejn qabel it-tluq minn port fit-territorju doganali tal-Unjoni;”.
                                 
                              
                  
         
            Artikolu 2
            Dan ir-Regolament għandu jidħol fis-seħħ fil-jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
            Għandu japplika mill-1 ta’ Jannar 2021.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-20 ta’ Novembru 2020.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 29, 31.1.2020, p. 7.
         
            (2)  ĠU L 269, 10.10.2013, p. 1.
         
            (3)  Ir-Regolament Delegat tal-Kummissjoni (UE) 2015/2446 tat-28 ta’ Lulju 2015 li jissupplimenta r-Regolament (UE) Nru 952/2013 tal-Parlament Ewropew u tal-Kunsill fir-rigward ta’ regoli dettaljati li jikkonċernaw uħud mid-dispożizzjonijiet tal-Kodiċi Doganali tal-Unjoni (ĠU L 343, 29.12.2015, p. 1).